شیخ_محمد_المجموعی
شیخ محمد المجموعی بارہویں صدی ھجری کے ایک راسخ غیر مقلد عالم تھے۔ دین کے فقط دو اصولوں یعنی قرآن اور سنت کے قائل تھے اور اجماع کے سرے سے منکر تھے۔ ان کے مطابق اصولِ اجماع ایک بدعت ہے جو کوفہ کے مجتہدین نے امت میں رائج کی تھی اور اس کی حیثیت محض فروع ہے۔ ان کے نزدیک، ہر مسلمان پر واجب ہے کہ اپنے مسائل کا حل قرآن و سنت سے خود تلاش کرے کیونکہ تقلید کرنا ایک گمراہی ہے۔ ان کے مطابق اسلام میں ضعیف احادیث کی کوئی بھی حیثیت نہیں۔ ان کے افکار غیر مقلدین کے امام اور شیخ الاسلام ابن تیمیہ کی فکر سے کافی حد تک مماثل تھے۔ وہابی اور سلفی مسلک میں انتہائی عزت کی نگاہ سے دیکھے جاتے ہیں، کیوں کہ شیخ مجموعی دراصل انکے امام محمد بن عبد الوہاب نجدی کے ان تین غیر مقلد اساتذا کرام میں سے ایک ہیں جنہوں نے اپنی تعلیمات سے ان کے اندر انقلابی سوچ پیدا کی اور انکے حقیقی اسلام سے انہیں روشناس کرایا۔ ابن عبد الوہاب کے بقیہ دو مُربّی شیخ عبدﷲ ابن السیف النجدی اور شیخ محمد حیاة السندی تھے، مگر شیخ محمد المجموعی ان کی شخصیت پر کہیں زیادہ مؤثر ثابت ہوئے۔ لہٰذا شیخ ابن عبد الوہاب کے متاثرین نے آپ کی سوانح حیات میں اکثر شیخ محمد المجموعی کا تذکرہ کیا ہے، مثلاً سید علی طنطاوی جوھری مصری (متوفی 1335ھ) لکھتے ہیں: [ و قد عاد الي نجد فاستاذن اباه ان یکمل رحلته في طلب العلم فيتوجه الي الشام، فاذن له و كان الطريق علي البصرة فلما وصل إليها و جد فيها عالمنا سلفياله و مدرسة يقرئ فيها اسمه الشيخ محمد المجموعي فحضر عليه و سمع دروسه و رآه قائما بانكار المنكر صريحا في ذالك لايدري فيه و لا يساير و كان في نفس ابن عبد الوهاب مثل البر كان يريد أن يتفجر عليه فلقي منفذا فانطلق يعلن بالانكار يشجعه علي ذالك شيخه المجموعي و زاد حتيٰ راح يكفر المسلمين جميعا ] ترجمہ: (غیر مقلد علما ابن السیف نجدی اور حیاة السندی سے تحصیل علم کے بعد) شیخ ابن عبد الوہاب اپنے والد کے ہاں لوٹ آئے اور مزید حصول علم کے لیے ملکِ شام کو جانے کی اجازت طلب کی اور والد نے اجازت دے دی۔ ابھی بصرہ (عراق) پہنچے تھے کہ وہاں ایک غیر مقلد عالم "شیخ محمد المجموعی" سے ملاقات ہوئی جو وہاں مدرس تھے، بدعات کے انکار میں سخت متشدد تھے اور کسی قسم کی نرمی نہیں کرتے تھے۔ ادھر شیخ محمد بن عبد الوہاب کے دل میں (اعتقادی بدعات کے خلاف) پہلے ہی آتش فشاں کا لاوا ابل رہا تھا اور آتش فشاں عنقریب پھٹا چاہتا تھا اور محمد المجموعی سے ملاقات کے بعد وہ لاوا پھٹ پڑا، شیخ مجموعی ان کی حوصلہ افزائی کرتے رہے حتیٰ کہ شیخ نجدی نے بالآخر تمام مسلمانوں (مقلدین) کو کافر قرار دیا۔ شیخ ابن عبد الوہاب سے شیخ مجموعی کی پہلی ملاقات بصرہ میں ہوئی تھی، شیخ نجدی اس وقت بھرپور جوانی کے عالم میں تھے اور اپنے دونوں غیر مقلد اساتذا کی صحبت میں رہنے کے بعد ملکِ شام (یا کچھ روایتوں کے مطابق تُرکی) کے سفر پر گامزن تھے۔ انہیں دیکھتے ہی محمد مجموعی سمجھ گئے کہ یہ نوجوان بھی روایتی بدعات اور بدعت پسند عثمانی حکومت سے بیزار ہے اور یہ ضرور آگے چل کر ایک عظیم انقلاب کا امام ثابت ہوگا۔ چنانچہ انہوں نے شیخ نجدی کو شام (یا پھر استنبول) کے سفر سے باز رکھا اور انہیں بصرہ میں کئی سالوں تک اپنے بیباکانہ افکار میں ڈھالنے اور ان پر مزید سے مزیدتر راسخ کرنے میں کوئی کسر نہ رہائی۔ بالآخر شیخ محمد بن عبد الوہاب ان کے مطابقہ توحیدی اور تمام بدعات سے پاک عقائد و نظریات لیکر شیخ مجموعی کے بھائی عبد الکریم اصفھانی، شاگرد آسیہ شیرازی، بی بی صفیہ بصری اور ان کے دیگر پیروکاروں کے کہنے پر شرک و گمراھی کا قلعہ قمع کرنے اپنے آبائی علاقے "نجد" چلے آئے۔ اس وقت شیخ محمد المجموعی بصرہ میں موجود نہ تھے۔ لیکن واپس آنے پر جیسے ہی انہیں اپنے ہونہار شاگرد کے جرات مندانہ اقدام کا پتا چلا، تو خود بھی نجد کو روانہ ہو گئے، پس شیخ نجدی سے وہاں ملاقات کی اور دین کی خاطر ان کی ہمت کو خوب سراہا۔ یعنی میدانِ عمل میں بھی شیخ المجموعی ہمیشہ شیخ ابن عبد الوہاب کے ساتھ ہدایت کا سایہ بن کر رہے۔ انہوں نے ہی شیخ ابن عبد الوہاب کو عربستان میں قبروں پر بنی عمارتیں (مزارات) منہدم کر کے زمین کے برابر کر دینے کے لیے آمادہ کیا تھا۔ اس کے علاوہ انہوں نے اپنے افکار کی اشاعت کے لیے شیخ نجدی کی جو مالی مدد کی، اس کا تو کوئی حساب ہی نہیں۔ امیرِ درعیہ محمد بن سعود کا شیخ محمد بن عبد الوہاب سے منسلک ہونا بھی شیخ المجموعی کے توسط کا نتیجہ تھا۔ الغرض، شیخ محمد المجموعی کی حیثیت امام محمد بن عبد الوہاب نجدی کی زندگی میں ایک مربّی اور معلم سے کہیں زیادہ تھی۔ بلکہ اگر انہیں شیخ ابن عبد الوہاب کے ساتھ مسلکِ وهابيه کا شریک بانی کہا جائے تو کوئی مبالغہ نہ ہوگا۔